Il-Kummissarju Ewropew Malti Tonio Borg li jinsab fl-aħħar jiem tiegħu fil-kariga ġie ppreżentat b’ċertifikat ta’ apprezzament mill-Għaqda Dinjija tas-Saħħa b’rabta mal-ħidma tiegħu għall-kontroll tat-tabakk. Iċ-ċertifikat li ġie ppreżentat illlum fi Brussell jirrikonoxxi  ħidmet il-Kummissarju Ewropew Dr Borg, biex l-Unjoni Ewropea tapprova d-direttiva dwar il-prodotti tat-tabakk li ġiet rikonoxxuta mill-Għaqda Dinjija tas-Saħħa. L-Għaqda Dinjija tas-Saħħa qalet li l-Kummissarju Ewropew għas-Saħħa, Tonio Borg, wera dedikazzjoni u impenn kbir għall-kontroll tat-tabakk permezz tal-ħidma tiegħu biex l-Unjoni Ewropea adottat direttiva ġdida dwar il-prodotti tat-tabakk. F’ittra lil Dr Borg, id-Direttur Reġjonali għall-Ewropa tal-Għaqda Dinjija tas-Saħħa rrimarka li l-proċess għall-adozzjoni tad-direttiva kien karatterizzat mill-kontroversja u dak li sejjaħ bħala ndħil bla preċedent mill-industrija tat-tabakk.  Żied jgħid li l-esperjenza politika ta’ Dr Borg u l-impenn tiegħu lejn is-saħħa taċ-ċittadini Ewropej ħarġu bħala fatturi importanti biex id-direttiva ġiet adottata mill-gvernijiet tal-istati membri tal-Unjoni Ewropea li huma marbuta li jimplimentawha sa sentejn oħra. F’dan l-isfond qalet li l-Għaqda Dinjija tas-Saħħa tħoss li l-Kummissarju Borg għandu jkun rikonoxxut għall-ħidma li wettaq.